b'\n_START_ARTICLE_\nMenstruacija\n_START_PARAGRAPH_\nMenstruacija, tudi mese\xc4\x8dna \xc4\x8di\xc5\xa1\xc4\x8da, mese\xc4\x8dno perilo, mese\xc4\x8dna perioda, je periodi\xc4\x8dna fiziolo\xc5\xa1ka krvavitev iz maternice, ki se ponavlja v pribli\xc5\xbeno \xc5\xa1tiritedenskih presledkih od pubertete do klimakterija zaradi razpada sluznice po prenehanju sekrecijske faze materni\xc4\x8dne sluznice (endometrija).\n_START_SECTION_\nOpis\n_START_PARAGRAPH_\nNormalna menstruacija traja 3 do 7 dni. Povpre\xc4\x8dni menstrualni ciklus traja 28 dni od prvega dne ene mestruacije do prvega dne naslednje menstruacije, kot normalno obdobje menstrualnega cikla pa velja od 21 do 35 dni._NEWLINE_Povpre\xc4\x8den volumen menstrualne teko\xc4\x8dine v eni mese\xc4\x8dni periodi zna\xc5\xa1a 35 mililitrov, normalna vrednost pa je od 10 do 80 mililitrov. Menstrualna teko\xc4\x8dina vsebuje poleg krvi tudi cervikalno sluz, no\xc5\xbeni\xc4\x8dne izlo\xc4\x8dke in endometrijsko tkivo. Je rde\xc4\x8derjave barve, nekoliko temnej\xc5\xa1a od krvi._NEWLINE_\xc5\xa0tevilne \xc5\xbeenske med menstruacijo opa\xc5\xbeajo izlo\xc4\x8danje delov materni\xc4\x8dne sluznice v obliki majhnih del\xc4\x8dkov tkiva, pome\xc5\xa1anega s krvjo. Gre za normalen pojav, ki se pojavlja zlasti pri \xc5\xbeenskah z mo\xc4\x8dnej\xc5\xa1imi menstrualnimi krvavitvami. V\xc4\x8dasih take delce imenujejo menstrualni strdki, vendar ne gre za dejanske krvne strdke, marve\xc4\x8d skupke tkiva. Menstrualna kri namre\xc4\x8d praviloma ne tvori strdkov zaradi prisotnosti fibrinolizina in drugih snovi, ki zavirajo strjevanje krvi.\n_START_SECTION_\nPremenstruacijski sindrom\n_START_PARAGRAPH_\nV\xc4\x8dasih se pred menstruacijo pojavijo huj\xc5\xa1i telesni, \xc4\x8dustveni in fiziolo\xc5\xa1ki znaki, ki jih s skupnim nazivom imenujejo premenstruacijski sindrom. Zna\xc4\x8dilni simptomi so razdra\xc5\xbeljivost, tesnobnost, \xc4\x8dustvena nestabilnost, depresija, otekline, bole\xc4\x8dina v prsih, spodnjem delu trebuha in glavoboli. Pojavijo se lahko okoli 7 do 10 dni pred nastopom menstruacije in izzvenijo nekaj ur po njem.'